b'\n_START_ARTICLE_\nWilliam Parsons Rosse\n_START_SECTION_\n\xc5\xbdivljenje in delo\n_START_PARAGRAPH_\nKot \xc4\x8dlan plemi\xc5\xa1ke dru\xc5\xbeine je Parsons diplomiral leta 1822 na Univerzi v Oxfordu. Nato je bil 12 let v parlamentu in leta 1841 nasledil grofijo svojega o\xc4\x8deta. Leta 1845 ga je Irska izbrala za predstavnika v zgornjem domu._NEWLINE_Bil je obseden od \xc5\xbeelje, da bi zgradil velikanski zrcalni daljnogled. Ukvarjal se je s problemom izbolj\xc5\xa1anja konstrukcije ogledala v zrcalnih daljnogledih in odkril na\xc4\x8din kako se izogniti pokanju zaradi mrazu. Nau\xc4\x8dil se je polirati kovinska zrcala in je od leta 1827 \xc5\xa1e dolgo delal na tem. Najprej je zbrusil zrcalo s premerom 36 palcev (914 mm)._NEWLINE_Leta 1845 je konstruiral 72 pal\xc4\x8dni (1830\xc2\xa0mm) zrcalni daljnogled blizu Allenskega mo\xc4\x8dvirja v Birru (tedaj Parsonstown), grofija County Offaly v Irski, ki so ga imenovali parsonstownski Leviatan. Menda ga je stal 30.000 funtov. Delo je bilo sme\xc5\xa1no, ker so bile vremenske razmere na njegovem posestvu tako slabe, da je bilo komaj kdaj mogo\xc4\x8de uporabljati nerodni in\xc5\xa1trument. Za njegov pogon so bili potrebni \xc5\xa1tirje. Kljub temu je opravil z njim nekaj pomembnih opazovanj. Ta njegov 1.830\xc2\xa0mm velik daljnogled je pokazal, da ima mnogo, takrat imenovanih belih meglic, spiralno zgradbo. Zanje se je kasneje pokazalo, da so tako kot na\xc5\xa1a Galaksija neodvisne galaksije, oddaljene milijone svetlobnih let. Prve je opazil \xc5\xbee istega leta, do leta 1850 pa jih je opazil \xc5\xbee 14._NEWLINE_Opazoval je tudi nepravilni megleni obla\xc4\x8dek, ki ga je Messier ozna\xc4\x8dil z M1. Rosseu se je zdel podoben rakovici in ga je leta 1848 imenoval Rakova meglica ali Rakovica, ki ga ima \xc5\xa1e danes, in je ostanek supernove iz leta 1054. Tega leta so ga izvolili v Kraljevo dru\xc5\xbebo. V posameznih spiralnih meglicah mu je uspelo dolo\xc4\x8diti skupine zvezd._NEWLINE_Odkril je ve\xc4\x8d dvojnih in trojnih zvezd. Leta 1908 je dal njegov vnuk razstaviti njegov veliki daljnogled, ker je postal trhel in nevaren. Daljnogled pravzaprav ni veliko pomenil, morda le to, da je Rosse v njem videl smisel svojega \xc5\xbeivljenja._NEWLINE_Njegov najmlaj\xc5\xa1i sin Charles Algernon Parsons je bil uspe\xc5\xa1ni in\xc5\xbeenir.\n_START_SECTION_\nPriznanja\n_START_PARAGRAPH_\nMed letoma 1848 in 1856 je bil predsednik Kraljeve dru\xc5\xbebe.\n_START_SECTION_\nNagrade\n_START_PARAGRAPH_\nLord Rosse je leta 1851 za svoja opazovanja meglic, objavljena v Philosophical Transactions leta 1850, prejel kraljevo medaljo Kraljeve dru\xc5\xbebe.\n_START_SECTION_\nPoimenovanja\n_START_PARAGRAPH_\nPo njem se imenuje udarni krater Rosse na Luni.'